section_heading: Vojna karijera
paragraph_text: Andreas Michelsen rođen je 19. veljače 1869. u Hildesheimu. Sin je Eduarda Michelsena i Agnes Michelsen rođene Kisker. U njemačku mornaricu stupio je kao kadet u travnju 1888. godine. Čin poručnika dostiže u travnju 1894. godine, u kapetana korvete unaprijeđen je u ožujku 1906., dok je u svibnju 1910. promaknut u kapetana fregate. Jedno vrijeme radi i kao predavač na Pomorskoj akademiji. Od listopada 1910. obnaša dužnost zapovjednika Torpednog zapovjedništva na kojoj dužnosti se nalazi do rujna 1911. godine. U siječnju 1911. promaknut je u čin kapetana bojnog broda, te je imenovan zamjenikom zapovjednika oklopnog krstaša SMS Friedrich Carl.